    พื้นที่แห่งใหม่ของ ม.นเรศวร เหมาะสำหรับเพื่อนฝูง วัยรุ่น จะมานั่งคุยนั่งเม้าท์เพลินกันไป เมนูหลากหลายมีให้เลือกทั้งนม ขนมปัง กาแฟ ของทานเล่น รวมไปถึงอาหารตามสั่ง มื้อนี้ยาวกันปายยย

     ร้านตั้งอยู่โครงการแสงพรหมแลนด์ 2 การเดินทางก็มาไม่ยากครับ วิ่งตามถนนเลียบคลอง เลยซอยโลกีย์ มองป้ายทางขวามือไว้ เลี้ยวเข้าไปเลย ร้านจะอยู่ทางขวามือ (เลี้ยวซ้ายจะไปซอยโต๊ะสนุ๊ก/ก๋วยเตี๋ยวพี่นก) ถนนตรงนี้ค่อนข้างกว้าง จอดรถได้สะดวก อีกทั้งหน้าร้านก็มีลานกว้างสำหรับจอดรถครับ บรรยากาศร้านจะเป็นแนวตู้คอนเทรนเนอร์โทนสีดำมี 2 ชั้น (แต่รู้สึกว่าข้างบนยังไม่เปิดใช้บริการ) และมีลานด้านหน้า สามารถนั่งรับลมได้ครับ ร้านเปิดบริการทุกวันตั้งแต่เวลา 10.00 น. - 23.30 น. เบอร์โทรศัพท์ร้าน 0800882118 ครับ

     เมนูที่สั่งวันนี้เริ่มกันที่ข้าวก่อน จะมี ข้าวกระเทียมกุ้ง (45 บาท) ข้าวพริกเผาไก่ทอด (45 บาท) และข้าวผัดไก่ทอด (45 บาท) ครับ -- โดยรวมเมนูที่เป็นข้าวผัดทำได้ดี ข้าวนุ่ม ผัดเข้ากันลงตัว พริกเผานี้หอมทีเดียว ตัวไก่ทอดก็ทอดมาได้อร่อย รสชาติเข้าถึงเนื้อไก่ครับ แต่ที่ผิดหวังนิด ๆ คือข้าวกระเทียมกุ้ง เพราะกุ้งยังไม่ค่อยสด และตัวเล็กมาก ๆ เสริฟมาปริมาณกุ้งนี่ไม่เข้ากับข้าวเลย มีอยู่ 5-6 โต๊ะ จานนี้เลยข้าวเหลือครับ

     ของทานเล่นวันนี้ที่สั่งจะเป็นนักเก็ต (49 บาท) -- ทอดมาได้สวย กรอบ อร่อยครับ 

     ปิดท้ายที่ของหวาน วันนี้สั่งเป็นนมร้อน (25 บาท) นมสดกล้วยปั่น (45 บาท) และขนมปังปิ้งนูเทล่ากล้วย (45 บาท) -- ตัวนมร้อนไม่น่าใส่ฟองนมมาครับ เป็นนมจริง ๆ มีอยู่ไม่มาก นมสดกล้วยปั่นก็รสชาติเข้มข้นใช้ได้ ส่วนขนมปังปิ้งก็เสริฟมาได้น่าทาน ขนมปังนุ่มอร่อยครับ

     ด้านการบริการ ร้านนี้มีขนมทานเล่นอย่างขาไก่ และขนมปังสับปะรดไว้บริการฟรีครับ น้ำดื่มมีจุดตั้งไว้บริการทั้งด้านนอกและด้านใน ทั้ง 2 อย่างต้องบริการตัวเองนะ วันนี้ผมนั่งด้านนอก เวลาต้องการอะไรเพิ่มเติมอาจจะลำบากเดินไปบอกด้านในร้านหน่อยนะครับ แล้วร้านนี้เพิ่งเปิดใหม่ พนักงานอาจจะยังดูไม่ค่อย พูดจาคุยกับลูกค้ายังไม่ค่อยเป็นน้าาาา

ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า อ่านต่อได้ที่ (1,533)